钦定古今图书集成/明伦汇编/氏族典/第528卷 > 《禹州志》 > 郭祚
## 钦定古今图书集成/明伦汇编/氏族典/第528卷 > 《禹州志》 > 郭祚

按《魏书郭祚传》，“祚字季祐，太原晋阳人，魏车骑郭淮
弟亮后也。父洪之，坐崔浩事诛，祚亡窜得免。少而孤
贫，涉历经史，尺牍文章，见称于世。高祖初，举秀才，对
策上第，拜中书博士，转中书侍郎，迁尚书左丞，长兼
给事黄门侍郎。祚清勤在公，夙夜匪懈，以赞迁洛之
规。赐爵东光子，迁散骑常侍，仍领黄门。是时高祖锐”
意典礼，兼铨镜九流，又迁都草创，征讨不息，内外规
略，号为多事。祚与黄门宋弁参谋帏幄，随其才用，各
有委寄。祚承禀注疏，特成勤剧。乘舆南讨，祚以兼侍
中从。拜尚书，进爵为伯。出为使持节、镇北将军、瀛州
刺史。转镇东将军、青州刺史。祚值岁不稔，多所赈恤。
入为侍中、金紫光禄大夫、并州大中正，迁尚书右仆
射。出除征西将军、雍州刺史。于时领军于忠恃宠骄
恣，崔光之徒曲躬承奉，祚心恶之。忠闻而大怒，矫诏
杀祚，时年六十七。谥文贞。